बौआकेँ देख क' बुढ़िया बाबी मने परदादी कहलनि-बौआ त' बड़ सुन्दर छै । आँखि नम्हर आ गोल मुँह नीक लागै छै । कने पएरक घुच्ची टेढ़ लागै छै बस।
 घरसँ सुनैत नवकी परपुतौह मुँह बिचका रहल छलै । कने काल बाद जखन घरबला एलै त' ओ मुँह लटका बैसल छलै । घरबला बड मनेलकै त' बाजल- अहाँ जँ हमरासँ प्रेम करै छी त' बौआकेँ दादी कोरा नै जाए दियौ ।
 "किए, की भेलै से ? "
"किछो भेलै ने मुदा भ' जेतै । बुढ़िया बौआकेँ नजरियाबैत छलय । "
"मुदा . . . "
"मुदा तुदा किछ नै । जे कहि देलौं सएह हेतै ।नै त' हमरा नैहर द' आउ । "
बेचरा घरबला किछु नै बाजि सकल । मोनमे सोचैत रहल वएह बुढ़िया त' कबुला क' पोता माँगने छलै । तखन ओ कोना. . . . । 